Damien Hirst

Demienas Herstas (, g. 1965 m.) – Britanijos skulptorius, instaliacijų menininkas, tapytojas, grafikas ir meno kuratorius, išgarsėjęs XX a. paskutiniajame dešimtmetyje.

Biografija 

Demienas Herstas gimė 1965 m. birželio 7 d. Anglijos Bristolio mieste, augo Lydse. Po 1980 m. persikėlė į Londoną, pradėjo dailininko veiklą kaip tapytojas ir asambliažistas. 1986−1989 m. jis mokėsi Goldsmiths menų koledže (Londono universiteto dalis) ir išgarsėjo kaip kuratorius, 1988 m. suorganizavęs savo bendramokslių studentų parodą „Freeze“. Šios parodos metu susiformavo Jaunųjų Britanijos Menininkų grupė, kuri tapo sėkmingiausia Britanijoje paskutinį XX a. dešimtmetį. D. Herstas ilgainiui tapo žymiausiu iš šių menininkų, nors jo darbai parodoje „Freeze“ buvo beveik nepastebėti. Parodoje apsilankė vienas įtakingiausių Anglijos meno kolekcionierių ir propaguotojų Charles Saatchi. Būtent per jį D. Herstas sparčiai pradėjo garsėti savo instaliacijomis, kuriose pristatydavo vitrinose formaldehide įmerktus žuvusius gyvūnus. Jo kūrybai būdingas mirties motyvas. Instaliacijoms D. Herstas specialiai parinkdavo sudėtingus, maskuojančius kūrinio esmę pavadinimus. Pavyzdžiui, vienu geriausiai žinomų jo kūrinių yra 1991 m. ryklio formaldehide instaliacija pavadinimu „Fizinis mirties neįmanomumas kieno nors gyvo sąmonėje“. Kartu instaliacijas menininkas papildydavo gyvais gyviais: vabzdžiais, peteliškėmis. Kitą instaliacijų grupę sudarė lentynų dėžės su įvairiais objektais. Savo tapybos darbuose D. Herstas vaizdavo didelius taškus, peteliškes, kūrė kompozicijas, naudodamas besisukantį mechanizmą.

1992 m. D. Herstas dalyvavo bendroje Jaunųjų Britanijos Menininkų parodoje Charles Saatchi galerijoje, 1995 m. buvo apdovanotas Ternerio prizu. 
Pagrindinės D. Hersto parodos įvyko: 

2004 m. Nacionaliniame archeologijos muziejuje Neapolyje;
2005 m. Astrup Fearnley šiuolaikinio meno muziejuje Osle;
2008 m. Amsterdamo valstybiniame muziejuje;
2009 m. Rudolfinum galerijoje Prahoje;
2009−2010 m. Voleso kolekcijoje Londone;
2010 m. Okeanografijos muziejuje Monake;
2010 m. Vekjo rūmuose Florencijoje;
2012 m. Teit Modern galerijoje Londone.

D. Herstas XXI a. pradžioje tapo vienu žymiausių ir brangiausių pasaulio menininkų. Savo instaliacijoms kurti jis samdė padėjėjus, kurių vienu metu galėjo būti nuo 120 iki 160. 2007 m. menininkas sukūrė kūrinį: platininę kaukolę su tikrais dantimis, inkrustruotą deimantais, pavadinimu „Vardan Dievo meilės“, kurios vertė galėjo būti apie 50 mln. svarų sterlingų. 2008 m. D. Herstas surengė savo kūrinių bendrą aukcioną Sotheby's namuose Londone, kuris surinko daugiau nei 111 mln. svarų sterlingų (apie 198 mln. JAV dolerių)., ir sumušė brangiausio vieno menininko aukciono rekordą. Menininkas įvardintas turtingiausiu pasaulio dailininku, kurio turto vertė vertinta apie 215 mln. svarų sterlingų (330 mln. JAV dolerių, 2012 m. pagal „The Sunday Times“). D. Herstas turi namus Londone ir Devone, yra vedęs Maia Norman, su kuria susilaukė 3 vaikų. Jis taip pat rašė knygas, kūrė restoranų dizainą, bendradarbiavo popmuzikos projektuose, eksperimentavo kine. 2015 m. spalį D. Herstas atidarė savo paties finansuotą muziejų Londone, kuriame eksponuojama jo 3000 meno kūrinių kolekcija.

Kūrinių galerijos 

 D. Hersto internetinė svetainė 
 Teito galerijos
 wikiart.org
 artnet.net

Išnašos

Šaltiniai 
 Encyclopaedia Britannica
 Gagosian galerija
 Damien Hirst: ‘What have I done? I’ve created a monster’ , Catherine Mayer. Tuesday 30 June 2015 06.00 BS, „The Guardian“
 Damien Hirst: 'I still believe art is more powerful than money' , Sean O'Hagan, Sunday 11 March 2012 00.04 GMT, „The Observer“

Papildomam skaitymui 
 „Gimęs šokiruoti:Damienas Hirstas ir jo šiurpinantis šiuolaikinis menas“. A. Remeika, bernardinai.lt, 2010 m. spalio 28 d.
 „Damien Hirst – menininkas kuriantis mirtį“. Gabrielė Gugytė, www.kaunozinios.lt, 2013-07-04 

Hirst, Damien
Hirst, Damien